**ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ**

**НА ЗАКОНОТ ЗА ПРОЦЕНА**

Член 1

Во **Законот за процена** \* („Службен весник на Република Северна Македонија“ бр. 115/2010 од 31.08.2010) низ целиот текст на законот зборовите „Република Македонија“ се заменуваат со зборовите  „Република Северна Македонија“.

Член 2

Член 1 се менува и гласи:

„ Со овој закон се уредуваат вршењето на процена, областите, условите и начинот на вршење на процена, субјектите што вршат процена, условите и постапката за полагање на стручен испит заради издавање на лиценца за процена, одземање на лиценцата за процена, награда и надоместок на трошоците за извршената процена, надлежноста, организацијата и работењето на Комората на проценувачи на Република Северна Македонија, како и други прашања кои се однесуваат на процената.“

Член 3

Во член 2 ставот (1) точката 4 се менува и гласи:

„ 4. "Проценувач" е лице кое има положено стручен испит за проценувач и е вработено кај овластен проценувач, во единица на локалната самоуправа на работи од област на процена на пазарна вредност на недвижен имот за пресметување на данок на имот, во банка или штедилница регистрирана во Република Северна Македонија или во Бирото за процена;.

Член 4

Во член 4 ставот (3) се менува и гласи:

„(3) Овластениот проценувач е должен по барање на нарачателот на процената, а во постапка за утврдување на данок на промет, да достави извештај за процена на пазарната вредност на недвижноста и пресметка на аконтативен данок на промет, како и пополнета аконтативна даночна пријава за предметот на процена, во случај ако нарачателот на процената се определил за посебна постапка за утврдување на данок на промет согласно со Законот за даноците на имот. Оваа постапка за процена не може да трае повеќе од три работни дена.“

Член 5

Во член 6 став (1), во алинејата 7 по зборот „имот“ се додаваат зборовите „или промет“.

Член 6

Во член 7 став (1) точката 2 се менува и гласи:

„ 2) физичко лице вработено во банка или штедилница регистрирана во Република Северна Македонија, физичко лице вработено во единица на локалната самоуправа кое врши работи од областа на процена на пазарна вредност на недвижен имот за пресметување на данок на имот и во Бирото за процена кое врши работи од областа на процена за потребите на органите на државната управа кое има положено стручен испит за проценувач и“.

Член 7

Во член 19-в ставот (3) се менува и гласи:

„(3) На кандидатот за време на полагањето на вториот дел од стручниот испит- студија на случај, му се дозволува користење единствено на закони (без коментари и објаснувања) и методологии или меѓународни и Европски стандарди кои во електронска верзија се наоѓаат на компјутерот на кој кандидатот го полага вториот дел - студија на случај од стручниот испит.“

 Член 8

Членот 22 се менува и гласи:

„ Проценувачите пред надлежниот министер и претседателот на Комората на проценувачи на Република Северна Македонија ја даваат следнава заклетва:

„Се обврзувам и ветувам со својата чест дека проценувањето ќе го извршувам совесно, непристрасно, во согласност со Уставот на Република Северна Македонија, законите, правилата на науката и стручното знаење, етичките норми и професионални стандарди и дека ќе ги доставувам своите извештаи за извршена процена точно, навремено и целосно.“

Член 9

Во член 26 ставот (4) се менува и гласи:

„(4) Проценувачот секоја година има обврска да посетува обука за континуирано усовршување од минимум 20 поени за континуирано професионално усовршување (КПУ поени) која ја спроведува Комората на проценувачи во соработка со соодветното министерство.“

Член 10

Членот 31-а се менува и гласи:

„ За процена извршена од страна на проценувачи вработени во Бирото за процена, за потребите на органите на државната управа не се исплатува награда за извршената работа ниту надоместок за реално потребните трошоци.“

Член 11

Во членот 32 ставот (2) се менува и гласи:

„(2) По исклучок од ставот (1) на овој член физичките лица со положен стручен испит за проценувач, вработени на работи на процена во банките и штедилниците во Република Северна Македонија, во единиците на локалната самоуправа и во Бирото за процена, не се членови на Комората.“

Член 12

Во член 33, ставот (3) се менува и гласи:

„(3) Собранието на Комората се состанува најмалку еднаш годишно и одржува седница ако се присутни најмалку половина од вкупниот број проценувачи. Доколку нема присутни најмалку половина од вкупниот број проценувачи, презакажаното собрание може да се одржи со присутните проценувачи, во рок не подолг од 3 дена. Одлуките ги донесува со мнозинство гласови од присутните проценувачи.“

Член 13

1. Во член 35, се менува став 1 алинеја 18 и гласи:

 „18) Дава иницијатива за измена и проверка на методологии до надлежен министер и“.

1. Во член 35 став 1, точката 18 станува точка 19.

Член 14

Во членот 40 ставовите (2),(3),(4) и (5) се менуваат и гласат:

„ (2) Барање за ревизија на процена може да поднесе нарачателот на процената и сопственикот на предметот на процена, доверител, акционер, стечаен управник, банка, а во посебна постапка за утврдување на данок на промет и надлежната единица на локална самоуправа. Заедно со барањето на ревизија на процена, подносителот ја доставува и процената, како и доказ кога истата е примена.

(3) Комисијата за ревизија во рок од осум работни дена се произнесува по поднесеното барање со решение:

- со кое констатира дека процената е извршена согласно со закон, методологии и стандарди за процена или

- со кое констатира дека процената, предмет на ревизија, била извршена спротивно на законските одредби, методологии и стандарди за процена, и утврдената проценета вредност отстапува од реалната вредност, со решението предметната процена ја става вон сила и го задолжува овластениот проценувач во рок од еден работен ден да изврши корекција во проценетата вредност или утврдените недоследности, и го доставува до овластениот проценувач.

 (4) Доколку оспорената процена била предмет на извршување или стечајна постапка во случаите од ставот (3) алинеи 2 и 3 на овој член, Комисијата за ревизија доставува известување до надлежниот извршител или стечаен управник дека е донесено решение со кое предметната процена се става вон сила со насоки за изготвување на нова процена и со барање да се прекине со извршувањето на предметот на процена до изготвување на нова процена.

 (5) Во случај кога се утврдени повредите од ставот (1) на овој член и не се извршат корекции во согласност со ставот на Комисијата за ревизија во рок од осум дена од денот на известувањето од Комиијата за ревизија, Комисијата за ревизија поведува дисциплинска постапка.“

Член 15

По членот 40 се додава нова глава и 14 нови членови 40-а, 40-б, 40-в, 40-г, 40-д, 40-ѓ, 40-е, 40-ж, 40-з, 40-ѕ, 40-и, 40-ј, 40-к и 40-л кои гласат:

„ VI. БИРО ЗА ПРОЦЕНА

Член 40-а

(1) Бирото за процена (во натамошниот текст: Бирото) е орган на државна управа во состав на Министерството за правда, со својство на правно лице.

(2) Бирото врши стручни работи од областа на процената во согласност со одредбите од Законот за процена.

(3) Бирото за потребите на органите на државата изготвува Програма за процена.

Член 40-б

Бирото врши процена во согласност со Законот за процена, со примена на пропишаните методологии во домашното законодавство и во согласност со Европските и Меѓународните стандарди за процена.

Член 40-в

Во делокругот на Бирото од областа на процената спаѓа:

- следење на научните, стручните и техничките достигнувања во областите во кои врши процени, преземање мерки за усовршување на работата, методите на процена и стручно усовршување на вработените,

- запознавање на барателите на процена со достигнувањата во определените области, заради нивно упатување во можностите за користење на процена,

- преземање мерки за оспособување лица за процени во рамките на Бирото,

- предлагање мерки за унапредување на дејноста процена,

- вршење советодавна стручна работа за подобрување на квалитетот во дејноста

процена,

- обезбедување на меѓународна помош во областа на процена и соработка со меѓународни организации и здруженија и

- вршење и на други работи утврдени со закон.

Член 40-г

Во вршењето на работите од својот делокруг и за определени работи од надлежност на Бирото, кои бараат посебна стручност и за чие извршување се потребни соодветни стручни лица, опрема и уреди кои не ги поседува Бирото, Бирото може да склучи договор за соработка со друг орган на државната управа, државен орган, високообразовна установа, научна установа или стручна установа и проценувачи од Комората.

Член 40-д

(1) За извршените процени од страна на надворешните соработници во случаите од членот 56 став (2) на Бирото му следува награда и трошоци во согласност со Законот за процена.

(2) Наградата и трошоците за процена ги подмирува барателот на услугата.

Член 40-ѓ

(1) Со работата на Бирото раководи директор.

(2) Директорот го именува Владата на Република Северна Македонија за период од четири години.

(3) За именување директор се објавува јавен оглас во три дневни весници, кои се

издаваат на целата територија на Република Северна Македонија, од кои еден од

весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(4) За директор може да биде именувано лице, кое ги исполнува следниве услови:

1) да е државјанин на Република Северна Македонија;

2) во моментот на изборот со правосилна судска пресуда да не му е изречена казна или прекршочна санкција забрана за вршење професија, дејност или должност;

3) да има стекнати најмалку 240 кредити според ЕКТС или завршен VII/1 степен;

4) да има минимум пет години работно искуство;

5) да поседува еден од следниве меѓународно признати сертификати или уверенија за активно познавање на англискиот јазик, не постар од пет години:

- ТОЕФЕЛ ИБТ - најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) - најмалку Б2 (B2) ниво,

- ФЦЕ (FCE) (Cambridge English: First) -положен,

- БУЛАТС (BULATS) - најмалку 60 бода или

- АПТИС (АPTIS) - најмалку ниво Б2 (B2) и

6) да има положено психолошки тест и тест за интегритет.

(5) Функцијата директор е неспоива со вршење други јавни функции или професии.

Член 40-е

На директорот му престанува мандатот пред истекот на времето за кое е именуван:

- заради смрт,

- ако сам го побара тоа,

- ако е утврдена трајна неспособност за работа и

- ако ги исполнува условите за пензионирање.

Член 40-ж

Владата на Република Северна Македонија го разрешува директорот на Бирото пред истекот на мандатот за кој е именуван:

- ако со правосилна одлука му е изречена мерка забрана за вршење професија, дејност или должност,

- ако со правосилна судска одлука е осуден на казна затвор во траење од најмалку шест месеци и

- поради нестручно, пристрасно и несовесно вршење на функцијата и надлежностите кои му се доверени.

Член 40-з

(1) Во Бирото вработените се групираат во групи и подгрупи, во согласност со Законот за вработените во јавниот сектор:

- административни службеници и

- помошно-технички лица.

(2) Вработените во Бирото имаат статус на административни службеници.

(3) За вработените од ставот (2) на овој член, категориите, нивоата и звањата се

утврдуваат во согласност со Законот за административните службеници.

(4) За прашањата кои се однесуваат на класификацијата, евиденцијата, вработувањето, унапредувањето, стручното усовршување и оспособување, мерењето на учинокот и други прашања во врска со работниот однос на административните службеници, во Бирото се применуваат одредбите од Законот за административните службеници.

(5) Вработените во Бирото кои вршат помошно-технички работи, имаат статус на

помошно-технички персонал.

(6) За прашањата кои се однесуваат на класификацијата, евиденцијата, вработувањето и други прашања во врска со работниот однос на помошно-техничкиот персонал во Бирото, се применуваат одредбите од Законот за вработените во јавниот сектор и општите прописи за работни односи.

Член 40-ѕ

(1) За вршење на работите од своја надлежност, Бирото може да ангажира и

надворешни соработници од соодветната област, за што објавува јавен повик.

(2) Надворешните соработници процените ги вршат во име и за сметка на Бирото.

(3) Надворешните соработници на Бирото се должни да ги исполнуваат условите

определени со закон.

(4) Бирото е должно да објави листи на надворешни соработници - проценители на својата веб-страница.

(5) Образецот на пријавата за надворешен соработник - проценител, на предлог на Бирото го пропишува министерот за правда.

Член 40-и

(1) Процените, по правило, ги вршат вработените во Бирото.

(2) Надворешните соработници од членот 55 од овој закон Бирото може да ги ангажира заради:

- особено сложени случаи,

- зголемен обем на работа по предмети од областа на процената,

- за процената е потребно и учество на други проценители со иста или со друга

специјалност,

- по барање на надлежните органи и

- други причини предвидени со закон.

Член 40-ј

(1) За извршената процена или учество во процена, надворешните соработници на Бирото имаат право на надоместок и награда.

(2) При утврдување на наградата и надоместокот на надворешните соработници, се земаат предвид сложеноста, времетраењето, обемот и потребните ресурси за извршената процена.

(3) Наградата и надоместокот на надворешните соработници, на предлог на министерот за правда, ги утврдува Владата на Република Северна Македонија.

Член 40-к

(1) Бирото за својата работа доставува Годишен извештај до Владата на Република

Северна Македонија.

(2) Програмата за процени, на предлог на Бирото, ја донесува Владата на Република Северна Македонија.

Член 40-л

(1) Средствата за финансирање на Бирото се обезбедуваат од Буџетот на Република Северна Македонија.

(2) Бирото може да остварува сопствен приход, приход од донации и од други извори утврдени со закон. “

Член 16

Глава „VI. Дисциплинска постапка“ станува глава „VII. Дисциплинска постапка“.

Член 17

Во член 41 ставот (4) се менува и гласи:

„ (4) Управниот одбор од листата од ставот (3) на овој член формира дисциплинска комисија по пријава од заинтересирано лице и завршен процес на ревизија. Комисијата е составена од пет члена и нивни заменици од кои двајца членови и нивни заменици се од листата од ставот (3) на овој член и се проценувачи и од соодветната област. Три члена и нивни заменици ги именува надлежниот министер.“

ПРЕОДНИ И ЗАВРШНИ ОДРЕДБИ

Член 18

Οвοј закοн влегува вο сила οсмиοт ден οд денοт на οбјавувањетο вο „Службен весник на Република Северна Македοнија“.